Holmegaard
Holmegaard, (1327 Holme, bøjningsform af holm i bet. 'forhøjning i engdrag'), hovedgård (sædegård) og gods (2007: 1159 ha) ved landsbyen Fensmark 7 km nord for Næstved. Gården kendes fra 1300-t., var under kronen 1664-79 og har siden 1801 været i slægten Danneskiold-Samsøes besiddelse. 
Omgivet af vandfyldte grave står den trefløjede hovedbygning i bindingsværk på en kampestenssokkel. Den er opført 1635 for rigsadmiral Claus Daa med portfløjen i to stokværk og lave sidefløje, der senere er forhøjet. På godset grundlagdes i 1825 Holmegaard Glasværk. Godset lagde navn til Holmegaard Kommune 1966-2006.

Holmegaard Gods omfatter tillige hovedgården Juellinge og den gamle kongsgård Tryggevælde. 